Up-58/98
Datum: 2000-07-05T00:00:00.000+02:00
ecli: ECLI:SI:USRS:2000:Up.58.98
vrsta: drugi akti
zadeva: ustavna pritožba
objavljeno: Neobjavljeno | 05.07.2000
dokument: US20273
akt: Ustavna pritožba A. A. zoper sodbo Vrhovnega sodišča št. U 71/95 z dne 6. 11. 1997
resitev: zavrženje
izrek: Ustavna pritožba A. A. zoper sodbo Vrhovnega sodišča št. U 71/95 z dne 6. 11. 1997 se zavrže.
stavek: Ker je bila ustavna pritožba vložena po izteku šestdesetdnevnega roka, jo je Ustavno sodišče zavrglo.
odlocitev: sklep
geslo: Prepozna ustavna pritožba, rok za vložitev.
podlaga: Zakon o Ustavnem sodišču (ZUstS), 1. odst. 52., 1. al. 1. odst.

55. čl.
datum_vloge: 1998-03-09T23:00:00.000Z
datum_odlocitve: 2000-07-04T22:00:00.000Z

# Up-58/98

5. 7. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. na seji dne 5. julija 2000

s k l e n i l o:

Ustavna pritožba A. A. zoper sodbo Vrhovnega sodišča št. U 71/95 z dne 6. 11. 1997 se zavrže.

## O b r a z l o ž i t e v

Pritožnica z ustavno pritožbo z dne 9. 3. 1998 izpodbija sodbo Vrhovnega sodišča št. U 71/93 z dne 6. 11. 1997, ker ni zadovoljna z odločitvijo. Meni, da ji neupravičeno ni priznana pravica do statusa civilnega invalida vojne. Na Državnem tožilstvu Republike Slovenije je dne 23. 12. 1997 vložila pobudo za vložitev zahteve za varstvo zakonitosti zoper to sodbo, vendar ji je le-to z dopisom z dne 26. 1. 1998 odgovorilo, da tega izrednega pravnega sredstva ne bo vložilo.

Po določbi prvega odstavka 52. člena Zakona o Ustavnem sodišču (Uradni list RS, št. 15/94 - v nadaljevanju: ZUstS)) se ustavna pritožba vloži v 60 dneh od dneva vročitve posamičnega akta, zoper katerega je mogoča. Pritožnica je izpodbijano sodbo prejela dne 27. 11. 1997. Glede na to, da je ustavno pritožbo vložila 10. 3. 1998, jo je vložila po preteku 60-dnevnega roka iz navedenega prvega odstavka 52. člena ZUstS, saj pobude Državnemu tožilstvu za vložitev zahteve za varstvo zakonitosti zoper izpodbijano sodbo ni mogoče šteti za pravno sredstvo, ki mora biti izčrpano pred vložitvijo ustavne pritožbe. Zato 60- dnevni rok ne prične teči z vročitvijo obvestila Državnega tožilstva o nesprejetju pobude za vložitev zahteve za varstvo zakonitosti, saj takšno obvestilo nima pravne narave posamičnega akta, zoper katerega je po prvem odstavku 52. člena ZUstS dopustna ustavna pritožba. Predložitve pobude Državnemu tožilstvu za vložitev zahteve za varstvo pravic tudi ni mogoče šteti za posebno utemeljen primer v smislu tretjega odstavka 52. člena ZUstS, ki pod določenimi pogoji omogoča odločanje o ustavni pritožbi kljub njeni prepozni vložitvi. Glede na navedeno je bilo treba ustavno pritožbo kot prepozno zavreči.

Senat Ustavnega sodišča je ta sklep sprejel na podlagi prve alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.

Predsednica senata

Milojka Modrijan